బంగారం లాంటి భ‌రోసా! వ‌డ్డి‌తో స‌హా..
- 'గోల్డ్‌ బాండ్స్‌', 'గోల్డ్‌ మోనిటైజేషన్‌' పథకాలకు కేంద్ర కేబినెట్‌ ఆమోదం
- భౌతిక పసిడి విక్రయాలను తగ్గించడమే లక్ష్యం
- మంచి వడ్డీతో సహా అపరంజంతటి ధీమాకు కృషి
- భారీగా తగ్గనున్న కనకంపు దిగుమతులు
  నవతెలంగాణ-వాణిజ్య విభాగం: బంగారాన్ని భవితకు భరోసాగా భావించే వారు మన దేశంలో చాలా ఎక్కువ. అందుకే పసిడిని కొనుగోలు చేసుకొని తమ వద్ద దాచుకొంటుంటారు. ఇలాంటి వారి నుంచి ఎదరయ్యే డిమాండ్‌ను తట్టుకోవడానికి ప్రతి ఏటా దేశం దాదాపు 1000 టన్నుల పసిడిని దిగుమతి చేసుకోవాల్సి వస్తోంది. ఇలా కొనుగోలు చేసిన బంగారంలో చాలా భాగం చలామణిలోకి రాకుండా నిరుపయోగంగా ఆయా సంస్థల వద్ద, ప్రజల వద్ద పేరుకుపోతోంది.
ఫలితంగా ప్రతియేడా దేశ పసిడి డిమాండ్‌ను తట్టుకోవడం కోసం లక్షల కొద్ది విదేశీ మారకపు ద్రవ్యం సరిహద్దులు దాటించాల్సి వస్తోంది. కరెంట్‌ ఖాతా లోటు బాగా పెరుగుతోంది. వీటికి చెక్‌ పెట్టేందుకు పేరుకుపోయిన బంగారం నిల్వలను చలామణిలోకి తెచ్చేందుకు గాను ప్రభుత్వం 'గోల్డ్‌ మోనిటైజేషన్‌' (బంగారం చలామణి) పథకాన్ని, 'గోల్డ్‌ బాండ్స్‌' పథకాలను అందుబాటులోకి తీసుకురావాలని నిర్ణయించింది. బుధవారం సమావేశమైన కేంద్ర మంత్రివర్గం ఈ ప్రతిపాదనకు ఆమోద ముద్ర వేయడంతో త్వరలోనే ఈ పథకాలు అందుబాటులోకి రానున్నాయి. అపరంజికి భౌతిక డిమాండ్‌ను తగ్గించేందుకు అంతే భరోసాను వడ్డీతో సహా కల్పించేలా ప్రభుత్వం ఈ చలామణి పథకాల్ని రూపొందించింది. పరోక్షంగా దేశం కనకం దిగుమతి కోసం విదేశాలపై ఆధారపడాల్సిన అవసరమూ చాలా వరకు దూరం కానుంది. బంగారం చలామణి పథకం వల్ల దేశంలో ప్రజలు, ఆలయాలు, ఇతర ప్రయివేటు సంస్థల వద్ద ఉన్న టన్నుల కొద్ది బంగారం వ్వవస్థలోకి చలామణిలోకి వచ్చే అవకాశం ఉంది. ఇలా సేకరించిన బంగారాన్ని దేశంలోని ఆభరణాల తయారీ సంస్థలకు కొత్త నగలను తయారు చేసేందుకు వీలుగా అందుబాటులో ఉంచనున్నారు. బంగారం విలువకు సమానంగా ఉండే గోల్డ్‌ బాండ్స్‌ వల్ల కూడా బంగారం బౌతిక కొనుగోళ్లకు చెక్‌ పడనుంది.
'గోల్డ్‌ మోనిటైజేషన్‌' పథకం తీరిది..
ఈ పథకంలో లబ్ది పొందాలనుకునే వారు కేవైసీ నిబంధనల మేరకు 'బంగారం సెవింగ్స్‌ ఖాతా'లను తెరవాల్సి ఉంటుంది. ఇందులో నగదుకు బదులుగా బంగారాన్ని గ్రాముల ప్రాతిపదికన డిపాజిట్‌ చేయాల్సి ఉంటుంది. ఈ పథకంలో 1-3 సంవత్సర స్వల్ప కాలానికి, 5-7 సంవత్సరాల వ్యవధితో మధ్య కాలానికి, 12-15 సంవత్సరాల వ్యవధితో దీర్ఘకాలానికి డిపాజిట్‌ చేసేందుకు వెసులుబాటు ఉంటుంది. గడువు ముగిశాక ఏడాది ప్రాతిపదికన డిపాజిట్లను పొడిగించుకోనే వెసులుబాటు ఉంటుంది. ఫిక్స్డ్‌ డిపాజిట్ల మాదిరిగానే వీటికి లాక్‌ఇన్‌ పీరియాడ్‌ ఉంటుంది. అంతకంటే ముందే పసిడిని వెనక్కి తీసుకొనే ఖాతాదారులపై, కొంత మొత్తంలో తిరిగి తీసుకొనే వారిపై కూడా పెనాల్టీతో వాటి బంగారాన్ని తిరిగి ఇచ్చేస్తారు. స్వల్పకాలిక డిపాజిట్లపై అంతర్జాతీయ లీజు రేట్లు, ఇతర ఖర్చులు, మార్కెట్‌ పరిస్థితులను పరిగణనలోకి తీసుకొని బ్యాంకులే వీటికి చెల్లించే వడ్డీరేట్లను నిర్ణయిస్తాయి. దీనిని కూడా వాస్తవానికి బంగారం రూపంలోనే జమ చేస్తారు. ఒక వేళ ఖాతాదారు మొత్తం పసిడిన వెనక్కి తీసుకోవాలనుకుంటు సదరు మొత్తాన్ని నగదు రూపంలోనూ బ్యాంకులు చెల్లిస్తాయి. మధ్యకాలిక, దీర్ఘకాలిక డిపాజిట్లపై వడ్డీరేటును ప్రభుత్వం ఆర్‌బీఐతో సంప్రదింపులు జరిపి కాలానుగుణంగా నిర్ణయిస్తుంది. వీటిపై చెల్లించే వడ్డీని మాత్రం నగదు రూపంలోనే చెల్లిస్తారు.ఆభరణాల రూపంలో ఉన్న పసిడి కోసం బ్యాంకులు 'గోల్డ్‌ మెటల్‌ లోన్‌ ఖాతా'ను తెరుస్తాయి. బ్యాంకులు తమ వద్ద నిల్వ ఉంచుకోవడానికి ఉన్న పరిమితిని మించి బంగారం వస్తే వారు డిపాజిట్ల రూపంలో వచ్చిన పసిడిని శుద్ధి కేంద్రాలకు తరలిస్తాయి. బంగారపు సేకరణ కేంద్రాలు, స్వచ్ఛత పరీక్షా కేంద్రాలు కూడా బంగారాన్ని బంగారం శుద్ధి కేంద్రాలకు పంపుతాయి. శుద్ధి కేంద్రాలు ఇలా వచ్చిన బంగారాన్ని తమ గోదాములలో నిల్వ ఉంచుతాయి. ఇరు పక్షాల మధ్య కుదిరిన ఒప్పందం మేరకు ఇందుకు బ్యాంకులు వాటికి రుసుమును చెల్లిస్తాయి. దీని కోసం వినియోగదారు నుంచి ఎలాంటి రుసుమును బ్యాంకులు వసూలు చేయవు. ఇలావచ్చిన బంగారాన్ని కరిగించి తిరిగి దేశ పసిడి అవసరాలకోసం వినియోగిస్తారు.
బాండ్ల జారీ ఇలా..
కేంద్ర మంత్రివర్గం అనుమతి పొందిన మరో పథకం'గోల్డ్‌ బాండ్స్‌'. ఇది కూడా భౌతికంగా బంగారం కొనకుండానే అంతటా భరోసా ఇచ్చేలా అందుబాటులోకి రానున్న మరో అద్భుత పథకం. ఈ పథకం ద్వారా లబ్ది పొందాలనుకునే మదుపరులు బంగారానికి బదులు అంతే భరోసా ఇచ్చే 'గోల్డ్‌ సర్టిఫికెట్ల'ను కొనుగోలు చేయయాల్సి ఉంటుంది. వీటిని తరువాత కాలంలో నగదుగాను లేదా బంగారం రూపంలోకి మార్చుకొని వాడుకొనేందుకు వీలుంటుంది. మదుపరులు ఎంత మొత్తంలో బంగారాన్ని కొనుగోలు చేసే సర్టిఫికెట్‌ను కొనుగోలు చేస్తే దానిపై వడ్డీని లెక్కించి చెల్లింస్తారు. వీటిపై ఎంత మొత్తంలో వడ్డీ చెల్లించాలనే విషయాన్ని ప్రభుత్వమే నిర్ణయిస్తుంది. ఈ పథకంలో భాగంగా 5,10,50,100 గ్రాముల డినామినేషన్‌తో గోల్డ్‌ బాండ్లను జారీ చేస్తారు. గరిష్ఠంగా ఒక వ్యక్తి ఏడాదికి 500 గ్రాముల వరకు పసిడి బాండ్లను కొనుగోలు చేయవచ్చు. బంగారం ధరల్లో స్వల్పకాలంలో వచ్చే ఒడిదొడుకుల నుంచి రక్షణకు గాను ఈ బాండ్ల కనీస కాలావధిని 5-7 సంవత్సరాలుగా నిర్ణయించనున్నట్లు సమాచారం.
మీ స్నేహితులకు రికమెండ్ చెయ్యండి